Ni Dexter Marin Fabito
Rumigat a rumigat ti panagbiag dagiti agpaspasada nangnangruna dagiti traysikelan gapu iti agtultuloy nga ingingina ti gasolina. No bilang agrollback man bassit laeng. Dakdakkelto manen ti ipanginada.
Numan pay kasta a narigat ti masapulan, saan a nagbalin dayta a paratignay ken ni Mr. FERDINAND SADORNAS ti Bangan, Sanchez Mira, Cagayan tapno dina isubli ti nabirokanna a natinnagko a walletko. Numan pay maysa laeng a traysikel boy nagari iti pusona ti asi ken konsensia. Napalaus ti yamanko ta maysa a nakristianuan ti panagpuspusona ti nakapidut ta nagsubli met laeng a kompleto ti walletko. Nagsubli met laeng ti Drivers Licenseko, orihinal nga OR ken CR ti motor, Press ID ken nasurok a sangaribu a kuarta ken dadduma pay a papeles. Wen, dakkel bassit a gatad ken aldaw ti palabsen tapno maisublik dagita ngem gapu iti nadalus a puso ni Mr. Sadornas saanen a nasken a pakaringgorak.
Maysa manen daytoy a dayaw ti sibubukel a Sanchez Mira ken ti SMTODA (Sanchez Mira Tricycle Operators and Drivers Association) ken ti Barangay Bangan gapu iti inaramid ni Mr. Sadornas. Maysa met isuna a nangipaneknek iti kinadalus ti panagpuspuso dagiti traysikelan a kas kada Mark Ifurung ken Samuel Villa a nangisubli iti napidutda a dakkel a gatad a kukua ti Planeta Mannalon Motors iti Langagan, Sanchez Mira. Ni Jake Balungaya iti panangisublina iti nabatik a selponko iti traysikelna idi napan a tawen. Kasta met ni Apo Crisanto (diakon malagip ti apelyidona) a nangisubli iti nabati iti traysikelna a selpon ni Raquelito Cenal, mannurat iti Bannawag. Sapay koma ta no bilang addanto programa ti SMTODA ket mairaman dagitoy naagapad a mapadayawan. Ammok a saan a gapu iti pannakaidaydayawda ti rason no apay nga insublida dagiti napidutda no di ket gapu iti kinasayaat ti panagpuspusoda. Ngem rumbeng laeng nga umawatda iti pammadayaw ta maysada met a bannuar.
Wen, nawaya koma nga innalana ti kuarta sa imbatina lattan iti kalsada ti walletko tapno dakkel ti posibilidadna a maisubli kaniak dagiti papeles. Nasuroken a sangakaban a bagas ti magatangna ngem saanna nga inaramid. Anian ti kinaimbag ti panagpuspusona ni Mr. Sadornas! Maysa isuna a bannuar. Agbiagka, Apo!
kac_Latn ilo_Latn ilo_Latn ilo_Latn ilo_Latn